ফুচকা খায়িয়ে ৪০ লক্ষ! বিক্রেতার বাড়িতে এল GST নোটিস

ওয়েব ডেস্ক: বাংলায় ফুচকা (Fuchka), মহারাষ্ট্রে পানিপুরী, আবার উত্তর ভারতে গোলগাপ্পা- দেশজুড়ে এই খাবারের বিপুল জনপ্রিয়তা রয়েছে। আট থেকে আশি, কমবেশি সকলেই ফুচকা খেতে পছন্দ করেন। গ্রাম থেকে শহর- সব জায়গাতেই ফুচকা পাওয়া যায়। কিন্তু কখনও কি ভেবে দেখেছেন, একজন ফুচকা বিক্রেতার রোজগার কেমন হয়? কত টাকার বার্ষিক টার্নওভার হয় তাঁদের? এই বিষয়ে সম্প্রতি একটি দারুণ খবর সামনে এসেছে। বছরে ৪০ লক্ষ টাকার বেশি রোজগার করে ফেলেছেন এক ফুচকা বিক্রেতা। তাই তাঁর বাড়িতে এল জিএসটি (GST) নোটিস।

তামিলনাড়ু (Tamilnadu) রাজ্যের ঘটনা। জানা গিয়েছে, রাজ্যের এক ফুচকা বিক্রেতা অনলাইন (Online Payment) মাধ্যমে ৪০ লক্ষ টাকার বেশি রোজগার করেছেন। অর্থাৎ, গ্রাহকেরা তাঁর কাছে ফুচকা খেয়ে ফোনপে, গুগলপে, রেজোরপে-র মতো প্ল্যাটফর্ম ব্যবহার করে মোট ৪০ লক্ষ ১১ হাজার ১৯ টাকা রোজগার করেছেন। ২০২৩-২৪ অর্থবর্ষে এই পরিমাণ টাকা তাঁর অ্যাকাউন্টে ঢুকেছে বলে তাঁকে জিএসটি নোটিস পাঠিয়েছে তামিলনাড়ু সরকার।

আরও পড়ুন: দুর্নীতি ফাঁস করেই মর্মান্তিক পরিণতি! অকালে চলে গেলেন সাংবাদিক

প্রসঙ্গত, ভারতের কর ব্যবস্থায় নিয়ম অনুসারে, কোনও ব্যবসায়ীর বার্ষিক টার্নওভার যদি ২০ লক্ষ টাকার বেশি হয়, তাহলে তাঁর জিএসটি রেজিস্ট্রেশন করা বাধ্যতামূলক। কিন্তু সেই অঙ্ক ছাড়িয়ে গিয়েছে এই ফুচকা বিক্রেতার বার্ষিক আয়। এদিকে তাঁর নামে কোনও জিএসটি রেজিস্ট্রেশন নেই বলে খবর। তাই তামিলনাড়ুর ওই ব্যবসায়ীকে নোটিস পাঠিয়েছে সরকার।